**E L Ő T E R J E S Z T É S**

**Szombathely Megyei Jogú Város Közgyűlésének**

**2023. február 23-i rendes ülésére**

**Javaslat a VAOSZ tekepálya működtetésével kapcsolatos döntés meghozatalára**

A Szombathelyi belterület 6162/2/A/2 hrsz. alatt felvett, természetben 9700 Szombathely, Fő tér 14/B. alatti sportcélú ingatlan tulajdonosa Szombathely Megyei Jogú Város Önkormányzata, vagyonkezelője és üzemeltetője a Szombathelyi Sportközpont és Sportiskola Nonprofit Kft., 100%-os önkormányzati tulajdonban álló gazdasági társaság.

Az épület és a tekepálya 1964-ben épült. A nézőtérrel is ellátott pálya építésének idején korszerűnek számított, azonban az elmúlt évtizedekben az épületen csak minimális fejlesztés történt. A négy sávos pályatestet 2010-ben az akkori szuperligás erőírásoknak megfelelően felújították, a pálya gépészeti korszerűsítése pedig 2018. év második felében valósult meg. A 4 sávos pálya jelenleg nemzetközi minősítéssel rendelkezik, hivatalos sportági mérkőzést csak ebben a létesítményben lehet lebonyolítani.

Szombathely város területén és környékén jelenleg kizárólag a VAOSZ tekepálya biztosít sportolási lehetőséget a teke sportágat űző és kedvelő sportszervezetek, magánszemélyek részére, mivel a térségben lévő, korábban még működő tekepályák már nem üzemelnek. A kialakult helyzetből adódóan a létesítmény egész évben szinte teljes kihasználtsággal működik, többek között itt rendezi hazai NB1-es bajnoki mérkőzéseit a Topidó Nagymizdó SE, itt kerül lebonyolításra a Városi Tekebajnokság a Szombathelyi Szabadidősport Szövetség szervezésében, valamint számos szombathelyi sportszervezet versenyeinek, eseményeinek tradicionális helyszíne. Mindezeket figyelembe véve a VAOSZ tekepálya nagyságrendileg 400-500 fő részére nyújt állandó sportolási lehetőséget.

A pálya működésének fenntartása érdekében 2022. évben a pályát rendszeresen használók összefogásával, helyi vállalkozók segítségével felújítási munkálatok elvégzésére került sor. Az öltözők festése, az öltözőben található bútorzat felújítása, kisebb karbantartási munkálatok történtek nagyságrendileg 2,5 M Ft értékben.

Mindezeken túl az épület teljes felújítása, korszerűsítése időszerűvé vált. A legszükségesebb a tető helyreállítása, jelenleg a lapostető beázik, így a födém teljesen átvizesedik. Indokolt továbbá a fűtés korszerűsítése, valamint a nyílászárók és a világítótestek cseréje.

Szombathely Megyei Jogú Város Közgyűlése a 2022. szeptember 29-i ülésén a 298/2022. (IX.29.) Kgy. számú határozatával elfogadta a város takarékossági programját, amelynek megfelelően a pálya 2022. december 2. napjától ideiglenesen bezárásra került a 2023. évi tavaszi tekebajnokság kezdetéig, mivel a létesítményt használók nem tudták fizetni ingyenes használat mellett sem a közüzemi költségeket.

A szombathelyi és környékbeli régió tekesportjának fejlesztése, valamint a teke sportágat rendszeresen űző sportolók képviselete érdekében 2022. évben a VAOSZ tekepályát használók kezdeményezésére megalapították a Vasi Tekesportért Alapítványt.

Tájékoztatom a Tisztelt Közgyűlést, hogy a létesítmény folyamatos működésének fenntartása és az épület korszerűsítése érdekében a Vasi Tekesportért Alapítvány a VAOSZ Tekepálya tekintetében ingyenes használatba adásra vonatkozó kérelemmel fordult Szombathely Megyei Jogú Város Önkormányzatához.

A Vasi Tekesportért Alapítvány szándéknyilatkozatban vállalta, hogy ingyenes használatba adás esetén a VAOSZ Tekepályán szükséges karbantartási és korszerűsítési munkákat az alábbi felsorolásnak megfelelően elvégzi.

**2023.03.06.-ig tartó időszakra tervezett munkák:**

* A beázás által a mennyezeti vakolaton keletkezett leomlások és porladások megszüntetése a

vakolat szükségszerű leverésével, a kiszárításra és kijavításra előkészítés.

* A golyóállás javítása az 1-2 pályán
* A parketta beázás miatti felszedése, szükségszerű cseréje, javítása és visszahelyezése (16

m2) illetve lefedése padlószőnyeggel

* A bábuállás és a golyóverem burkolatának cseréje
* A gépek szakszerű felkészítése, karbantartása
* A pálya és a nézőtér felett található neon világítótestek cseréje
* Teljes belső takarítás

**Anyagköltség és munkadíj összesen: 620.000, - Ft**

**2023. augusztus 31. határidővel tervezett munkák:**

* Álmennyezet kiépítése - anyagköltség: 1.800.000 Ft, munkadíj: 800.000 Ft, Kivitelezés határideje: 2023.08.01.
* Nyílászárók cseréje - anyagköltség: 800.000 Ft, munkadíj: 410.000 Ft

A kivitelezés határideje: 2023.08 01.

Udvari bejárati kapu cseréje - anyagköltség: 350.000 Ft, munkadíj: 140.000 Ft

Kivitelezés határideje: 2023.08.01.

* Tekegolyók cseréje – 308.000 Ft

Határideje: 2023.08.01.

* Fűtéskorszerűsítés – anyagköltség: 3.545.000 Ft, munkadíj: 1.190.000 Ft

Kivitelezés határideje: 2023.10.31.

**Anyagköltség és munkadíj összesen: 9.343.000, - Ft**

A VAOSZ tekepálya alábbiakban felsorolt bérlői közös nyilatkozatban fejezték ki támogatásukat a tekepálya használatának Vasi Tekesport Alapítvány részére történő átadásához:

* Topidó Nagymizdó SE; Tompa István, teke szakosztályvezető
* Arborétum Herény SE; Hegedüs András, teke szakosztályvezető
* Szombathelyi Szabadidősport Szövetség; Táncsics András, elnök
* Mete Mersic Miloradic Horvát Óvoda és Általános Iskola; Paukovitsné Horváth Edit, igazgató
* Szombathelyi Horvátok Egyesülete; Jurasits Ferenc, elnök
* Croatica Teke Club; Jurasits Ferenc, elnök
* Aranykorúak Sport Egyesület; Dobosné Tarlacz Zsuzsanna, elnök
* Hoppá Nyugdíjas Klub; Márkus Éva, elnök
* Torony KSK; Joó Imre, sportköri elnök
* Vép SE; Szíjártó Róbert teke szakosztályvezető

A Vasi Tekesportért Alapítvány vállalja, hogy az esetlegesen átadásra kerülő létesítmény fenntartását az Önkormányzat külön támogatása nélkül, saját költségvetésből finanszírozza.

A nemzeti vagyonról szóló 2011. évi CXCVI. törvény (Nvtv.) 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe. Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a sport és ifjúsági ügyek ellátása.

Figyelembe véve a 2022. évben megvalósult és a 2023. évben tervezett karbantartási, felújítási munkákat, a jelenlegi bérlők nyilatkozataiban foglalt sportszakmai indokokat, valamint az Alapítvány elnökségének elhivatottságát és a sportág iránti elkötelezettségét a használatba átadás a sportág és a szombathelyi tekesport előrehaladását szolgálja.

Előzőek alapján javaslom, hogy Szombathely Megyei Jogú Önkormányzat tulajdonában álló, a Szombathelyi Sportközpont és Sportiskola Nonprofit Kft. üzemeltetésében lévő VAOSZ tekepályára vonatkozóan 2023. március 1. napjától kezdődően az önkormányzat 2024. szeptember 30. napjáig terjedő időszakra ingyenes használatot biztosítson a Vasi Tekesport Alapítvány részére az alábbi feltételekkel:

* a helyiség fenntartásával, üzemeltetésével kapcsolatos költségek a használót terhelik,
* a használó a helyiséget kizárólag a feladatainak ellátására használhatja,
* a használó a pályát átadhatja más használónak, amiért bérleti díjat szedhet,
* a használó a térítésmentes használat megszűnésekor ráfordításainak, illetve azok időarányos részének

megtérítésére nem tarthat igényt,

* a használó tudomásul veszi, hogy amennyiben az ingatlant a használatba-adási megállapodásban

meghatározottól eltérő célra, rendeltetésellenesen használja, rongálja, vagy a megállapodásban

vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül,

melynek következtében a használatba-adó a megállapodást azonnali hatállyal felmondhatja,

* a használati jogviszony fenti okokból történő megszűnése esetén, a használó köteles az általa használt ingatlant a használatba-adó részére visszaadni.
* a használó kötelezettséget vállal arra, hogy Szombathely Megyei Jogú Város Önkormányzata számára évente 5 napon, előzetesen egyeztetett időpontban ingyenes használatot biztosít a létesítményben,
* a használó a lét4esítmény használatát a jelenleg bérlő sportszervezetek részére változatlan feltételekkel biztosítja,
* a használó a nyilatkozatában vállalt karbantartási és korszerűsítési munkákat az előterjesztésben felsorolt és részletezett tartalommal elvégzi.

Javaslom továbbá, hogy a VAOSZ Tekepálya további működésének fenntartása érdekében Szombathely Megyei Jogú Város Önkormányzata biztosítsa a tetőfelújításhoz szükséges 3,1 millió forint önkormányzati forrást, amely az ingyenes használtba adásra vonatkozó megállapodás aláírását követően kerüljön átadásra a Vasi Tekesportért Alapítvány részére a helyreállítási munkák kivitelezéséhez.

Fentiekre tekintettel kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. február „ ”**

/: **Dr. Nemény András** :/

**HATÁROZATI JAVASLAT**

**……/2023. (II.23.) Kgy. számú határozat**

1. A Közgyűlés - a nemzeti vagyonról szóló 2011. évi CXCVI. törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 15. pontjában, valamint a Szombathely Megyei Jogú Város Önkormányzata vagyonáról szóló 40/2014.(XII.23.) önkormányzati rendelet 11.§ b.) pontjában foglaltak alapján - úgy határoz, hogy a 9700 Szombathely, Fő tér 15/B. alatti ingatlanra (VAOSZ tekepálya) 2023. március 1. napjától kezdődően 2024. szeptember 30. napjáig a Vasi Tekesportért Alapítvány részére ingyenes használatot biztosít az alábbi feltételekkel:

* a helyiség fenntartásával, üzemeltetésével kapcsolatos költségek a használót terhelik,
* a használó a helyiséget kizárólag a feladatainak ellátására használhatja,
* a használó a pályát átadhatja más használónak, amiért bérleti díjat szedhet,
* a használó a térítésmentes használat megszűnésekor ráfordításainak, illetve azok időarányos részének

megtérítésére nem tarthat igényt,

* a használó tudomásul veszi, hogy amennyiben az ingatlant a használatba-adási megállapodásban

meghatározottól eltérő célra, rendeltetésellenesen használja, rongálja, vagy a megállapodásban vállalt kötelezettségeit nem teljesíti, kártérítési felelősséggel tartozik, illetőleg ez olyan oknak minősül, melynek következtében a használatba-adó a megállapodást azonnali hatállyal felmondhatja,

* a használati jogviszony fenti okokból történő megszűnése esetén, a használó köteles az általa használt

ingatlant a használatba-adó részére visszaadni,

* a használó kötelezettséget vállal arra, hogy az Szombathely Megyei Jogú Város Önkormányzata

számára évente 5 napon, előzetesen egyeztetett időpontban ingyenes használatot biztosít a

létesítményben,

* a használó a VAOSZ Tekepályát a jelenleg bérlő sportszervezetek részére változatlan feltételekkel

biztosítja,

* a használó a nyilatkozatában vállalt karbantartási és korszerűsítési munkákat az előterjesztésben

felsorolt és részletezett tartalommal elvégzi.

1. A Közgyűlés felhatalmazza a polgármestert az ingyenes használatra vonatkozó megállapodás aláírására.
2. A Közgyűlés jóváhagyja, hogy a VAOSZ Tekepálya tetőfelújításhoz szükséges bruttó 3.100.000 Ft összegű fedezet a 2023. évi költségvetés „Sport ágazat kiadásai” előirányzat terhére kerüljön biztosításra, és az a Vasi Tekesportért Alapítvány részére kerüljön átadásra a 2. szerinti megállapodás aláírását követően, továbbá felhatalmazza a polgármestert a Vasi Tekesportért Alapítvánnyal kötendő pénzeszköz átadási szerződés aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Nagyné Dr. Gats Andrea, Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője/

**Határidő:** 1-2. pontért:azonnal

3. pontért: 2023. március